Ondersoek by toneel van NZ-tragedie afgehandelDie Dickason-gesin in gelukkiger dae. (Foto: Facebook / Graham Dickason) ŉ Familielid van dr. Graham Dickason, die pa wat verlede week op die lykies van sy drie dogters in hul huis in Timaru, Nieu-Seeland, afgekom het, het glo Dinsdag in dié land aangekom. Dít nadat Nieu-Seeland se eerste minister, Jacinda Ardern, Sondag aangekondig het dat familieondersteuning so gou as moontlik na die land ontbied moet word. Dit is egter nie bekend watter lid van sy familie hom sal bystaan nie. Volgens die New Zealand Herald het die plaaslike polisie ook intussen hul ondersoek op die toneel afgehandel, wat beteken dat Dickason na die huis wat hy met sy vrou, Lauren, en hul kinders gedeel het, kan terugkeer. Lauren, ook ŉ mediese dokter, word daarvan aangekla dat sy Liané (6) en die tweejarige tweeling, Maya en Karla, op 16 September vermoor het. Die oorsaak van die dogtertjies se dood is nog nie bekendgemaak nie. Sy het Saterdag in die hof verskyn waar regter Dominic Dravitzki haar vir sielkundige waarneming by die Hillmortonhospitaal in Christchurch verwys het om onder meer haar geestestoestand tydens beweerde misdade te bepaal. Die meeste besonderhede van die hofverskyning word ingevolge ŉ hofbevel verswyg. Volgens ŉ berig op die Otago Daily Times is dít om Dickason en die groter familiekring te beskerm. Die tragiese voorval het plaasgevind drie weke nadat die gesin in Nieu-Seeland aangekom het, waarvan twee weke in kwarantyn deurgebring is. Die doktersegpaar het onlangs van Pretoria verhuis waar hulle albei by die Pretoria-Oos-hospitaal werksaam was. Dickason, ŉ ortopediese chirurg, was op die betrokke aand by ŉ funksie van sy nuwe werksplek, die Timaru-hospitaal, en het na afloop daarvan op sy kinders afgekom. Geliefdes en kennisse van die egpaar het hulle as goeie, liefdevolle ouers en ŉ gelukkige gesin beskryf. Lauren sal weer op 5 Oktober in die hooggeregshof in Timaru voorkom.